Fira Mercat Gandia estrena l´Outlet Cerimònia el cap de setmana
09 febrer 2022

## Fira Mercat Gandia estrena l´Outlet Cerimònia el cap de setmana09 febrer 2022Última actualització: 09 febrer 2022

![](../gestion/img/cd364ff21d9a674e485204b924f5565ffde175beab540f7811b9bf14f2131dc7.JPG)  
  

La regidora de Polítiques Econòmiques i Comerç, **Vicenta Ferrer**, ha presentat aquest matí la segona mostra d’aquesta primera edició de Fira Mercat Gandia 2022, que tindrà lloc de l’11 al 13 de febrer. Estarà protagonitzada per la roba, les joies, la fotografia i les taules dolces per a cerimònies i esdeveniments. L’**Outlet Cerimònia** s’inaugurarà divendres a les 11h a l’espai Fira Mercat Gandia del Mercat Municipal del Prado amb horari de divendres i dissabte, d’11 h a 14.00 h i de 17 a 20.30 h i diumenge d’11 h a 14.00 h.

Segons ha explicat la regidora, Outlet Cerimònia és una novetat dins de Fira Mercat, ja que fins ara s’havia barrejat amb l’Outlet de Moda, per la qual cosa els expositors de cerimònies van proposar separar ambdues tipologies perquè operen amb preus diferents. "_El sector cerimònia ha patit prou perquè va haver un temps que se van cancel·lar tots els esdeveniments i aquest outlet serà l’oportunitat per a donar suport al sector i que puguen llevar-se totes les existències que tenen_", ha assenyalat. 

 L’outlet d’aquest cap de setmana reunirà roba de cerimònia d’home i dona, fotografia, joies, taules dolces; en definitiva, totes eixes idees relacionades amb un esdeveniment. A més, Ferrer ha anunciat que es realitzaran una o dos desfilades dins d’aquesta fira de les quals encara falta concretar l’horari i data. Es comunicarà pròximament a la web i xarxes de Fira Mercat. "_A banda, els expositors que no siguen de roba estan preparant bones ofertes per a competir en l’outlet"_, ha afegit.

Per finalitzar, la regidora de Comerç ha volgut animar la gent a acudir a l’Outlet Cerimònia: "_Encara que no tingueu previst res, sempre es necessiten fons d’armari. Es pot aprofitar l’ocasió i entre totes i tots donar suport al comerç"_, ha destacat. 

**Balanç Outlet Moda del 4 al 6 de febrer**

Tal i com ha apuntat Ferrer, tot i ser un cap de setmana en què estava la Crida i dissabte el temps no va acompanyar, van acudir a l’Outlet Moda 3.350 persones.  La valoració dels visitants ha sigut d’un 9,4 i la dels expositors d’un 8,8 (ambdues puntuacions sobre 10). "_Els expositors estan molt contents. Hi van haver molts que van gastar les existències i van haver de portar més material de les botigues. Es tractava d’això, de fer un outlet per a que se pogueren llevar un poc la mercaderia  i començar temporada nova"_, ha afegit.

Segons les xifres recollides en les enquestes, la majoria dels visitants, un 84%, eren de Gandia, Grau i Platja. La resta provenien de la Safor (11%) i un 5% de fora de la comarca. "_Tenim control d’aforament i hi havia moments en què havies d’esperar a que eixiren uns per a entrar altres"_, ha explicat Ferrer. A més, ha ressaltat que l’espai de Fira Mercat Gandia, a diferència dels outlets més massius realitzats a la carpa, és un espai més adequat i amb millors condicions per a portar a terme les fires.

**Programació de la 1a edició**

Cal recordar, que està disponible el calendari d’enguany a la web ([https://firamercat.gandia.org/](https://firamercat.gandia.org/)). La segona edició començarà el primer cap de setmana d’abril fins a juny; la tercera tindrà lloc de setembre a meitat de novembre i la quarta tancarà al Nadal. Tot i això, hi ha dates que es confirmaran més avant. La primera edició té programades les següents fires:

– 11 al 13 de febrer: Outlet Cerimònia

– 18 al 20 de febrer: Outlet calçat i complements

– 25 al 27 de febrer: Fira del Vi

– 4 al 6 de març: Estètica i tatuatge

– 11 al 13 de març: Espai Moda

[Documentos adjuntos](../gestion/documentos/66772636e5b68c2342470a9035c991b6b81cbe6d3cacd5b00a4c08360c631044.jpg)

[Twittear](https://twitter.com/share)